የአቶ ገምሹ ጠበቆች የመርማሪ ቡድኑ ሐሳብን በመቃወም ለፍርድ ቤቱ እንዳስረዱት፣ አቶ ገምሹ አገር ዘርፈው አልበለፀጉም፡፡ በ1990 ዓ.ም. አውራ ጎዳናን ሲለቁ፣ አንድ አሮጌ ኤንትሬ ተሽከርካሪ በመግዛት የትራንስፖርት ሥራ መጀመራቸውን፣ በመቀጠልም ተጨማሪ ተሽከርካሪዎችን በመግዛትና በማከራየት፣ የኮንስትራክሽን ማሽነሪዎችን በማከራየት ቢዝነሳቸውን እያሳደጉ የመጡ ታታሪ ነጋዴ መሆናቸውን ተናግረዋል፡፡ ለአሥር ዓመታት የተጠቀሱትን ሥራዎች ከሠሩ በኋላ በ2000 ዓ.ም. ገምሹ በየነ ጠቅላላ ኮንስትራክሽን ኩባንያ ማቋቋማቸውንና ሌሎች በርካታ ሥራዎች በመሥራት የተመሰከረላቸው ነጋዴ መሆናቸውን ጠበቆቻቸው ተናግረዋል፡፡ ‹‹ሁለት አሥርት ዓመታትን የፈጀ ሀብት እንጂ በአንድ ሌሊት የተገኘ አይደለም፤›› ብለዋል፡፡
